section_heading: Radnja
paragraph_text: Stric Junior priprema se za svoju operaciju uklanjanja tumora u želucu. Dok mu daju anesteziju, on halucinira kako mu agenti FBI-a nude lijek za njegov rak ako počne surađivati s njima. Vide se i novine Star-Ledger, sa sljedećim naslovom: "Soprano slobodan, okrivljuje nećaka — glavni svjedok ženi Angie Dickinson". (Juniorova želja da "pojebe Angie Dickinson" otkrivena je u prethodnoj epizodi.) U stvarnosti, dr. John Kennedy donosi vijesti Tonyju Sopranu i drugim mafijašima da će Junior biti dobro i da su uklonili sav tumor koji su našli. Međutim, tijekom kasnijeg liječničkog pregleda, dr. Kennedy kaže Junioru i Bobbyju da je pronašao maligne stanice i da želi obaviti još jednu operaciju. Junior pristaje jer ima apsolutno povjerenje u dr. Kennedyja. Međutim, Tony se ne slaže: on vjeruje kako je Junior više fasciniran činjenicom da se njegov liječnik zove John Kennedy, kao i predsjednik John F. Kennedy. Tony i Junior posjećuju drugog liječnika u New York Cityju koji im preporučuje kemoterapiju. Junior pristaje, ali posljedice bivaju sve teže po njega. Nezadovoljan kemoterapijom, Junior čeka da mu se javi dr. Kennedy, koji se ne javlja na njegove telefonske pozive. Kako bi udovoljio svojem stricu, Tony s Furiom posjećuje Kennedyja na golf terenu i kaže mu da se počne javljati na Juniorove pozive, a svoju spremnost na akciju sugeriraju gurajući pomalo doktora u obližnje jezero. Furio mu kaže, "Na kapi vam je pčela", i udari ga u glavu, oborivši ga u vodu. U bolnici, tijekom kemoterapije, Kennedy daje Junioru sve svoje kontakte kako bi ga mogao nazvati ako bude potrebno.